મોટા ભાગે એવી આશા સેવાતી હોય છે કે પહેલું સંતાન તો પુત્રી જ હોય. શા માટે એની મને ખબર નથી. ઋષિતા વખતે અમારી ઈચ્છા એક સામાન્ય બાળક સિવાય બીજી નહોતી. સોનોગ્રાફી કરતી વખતે પણ જાતિ જાણવાનો કોઈ આગ્રહ સેવ્યો નહોતો. ઈશ્વરે ઋષિતામાં એ પુત્રીની ઈચ્છા પૂરી કરી. ઋષિને અવારનવાર જુહુના સમુદ્રકિનારે અમે ફરવા લઈ જતાં. ત્યારે ભોળી ઋષિ બાળસહજ નિખાલસતાથી પૂછતી, ‘મમ્મી, સમુદ્રના ખારા પાણીમાં મીઠું કેટલું ?’ સ્તિમિતા બંને હાથ પહોળા કરીને કહેતી કે, ‘આટલું બધું !’ અચાનક એક દિવસ સ્તિમિતાએ ઋષિને પૂછ્યું, ‘બેટા, તું મમ્મીને કેટલી ગમે છે ?’ ચબરાક અને ચપળ ઋષિએ પલકારામાં કહી દીધું, ‘સમુદ્રમાં મીઠું છે એટલી.’